Kommissionens beslutning

af 27. november 2001

om bemyndigelse af medlemsstaterne til midlertidigt at tillade handel med vegetativt formeringsmateriale af vin, der ikke opfylder kravene i Rådets direktiv 68/193/EØF

(meddelt under nummer K(2001) 3623)

(2001/835/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 68/193/EØF af 9. april 1968 om handel med vegetativt formeringsmateriale af vin(1), senest ændret ved akten vedrørende Østrigs, Finlands og Sveriges tiltrædelse, særlig artikel 14, stk. 1,

under henvisning til anmodning fra Frankrig, og

ud fra følgende betragtninger:

(1) Den 31. august 2001 indgav Frankrig en anmodning i henhold til artikel 14 i direktiv 68/193/EØF, hvoraf det fremgår, at produktionen af bestemte former for vegetativt formeringsmateriale af vin, der opfylder kravene i direktiv 68/193/EØF, var utilstrækkelig i 2000 og derfor ikke kan tilfredsstille efterspørgslen i dette land.

(2) Det er umuligt at dække behovet tilfredsstillende med materiale, der opfylder alle krav i nævnte direktiv.

(3) Frankrig bør derfor midlertidigt bemyndiges til at tillade handel med materiale af en kategori, som er undergivet mindre strenge krav end dem, der er anført i direktiv 68/193/EØF, forudsat at bestemte betingelser er opfyldt.

(4) Ifølge anmodningen fra Frankrig vil formeringsmaterialet blive importeret fra Schweiz i form af sovende øjne til podning, og de grundstammer, som fremstilles af dette formeringsmateriale, skal derefter reeksporteres til Schweiz.

(5) Desuden bør andre medlemsstater, som er i stand til at forsyne Frankrig med sådant materiale, bemyndiges til at tillade handel hermed i dette øjemed.

(6) Bemyndigelsen bør kun anvendes i overensstemmelse med plantesundhedsbetingelserne og kravene i Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(2), senest ændret ved Kommissionens direktiv 2001/33/EF(3), og eventuelle gennemførelsesbestemmelser hertil.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Frankrig bemyndiges til i en periode, der udløber den 15. marts 2002, at tillade handel på sit område med højst 215000 sovende øjne til podning, der er høstet i Schweiz, og som ikke opfylder kravene i direktiv 68/193/EØF med hensyn til certificering og kontrol af standardformeringsmateriale, forudsat at betingelserne i stk. 2 er opfyldt.

2. Bemyndigelsen gælder følgende sorter og mængder:

>TABELPOSITION>

Den officielle etiket for disse sovende øjne er brun og bærer påskriften "mindre strenge krav".

Artikel 2

1. De øvrige medlemsstater bemyndiges til på de i artikel 1 fastsatte betingelser og til de af Frankrig påtænkte formål at tillade handel på deres område med materiale, for hvilket handel tillades i medfør af artikel 1.

2. Frankrig fungerer som koordinator af de tilladelser, der skal gives efter artikel 2, stk. 1, for at sikre, at den samlede mængde ikke overstiger de fastsatte maksimumsmængder. En medlemsstat, der modtager en ansøgning efter artikel 2, stk. 1, underretter straks Frankrig om den mængde, der er omfattet af ansøgningen. Frankrig meddeler straks den medlemsstat, der har givet underretning, om imødekommelsen af ansøgningen vil resultere i, at maksimumsmængden overskrides.

Artikel 3

Bemyndigelserne efter artikel 1 og 2 berører ikke direktiv 2000/29/EF og eventuelle gennemførelsesbestemmelser hertil.

Artikel 4

Medlemsstaterne giver straks Kommissionen og de øvrige medlemsstater meddelelse om, hvor store mængder formeringsmateriale der er tilladt bragt i handelen på deres område i medfør af denne beslutning.

Artikel 5

Denne beslutning er rettet til medlemsstaterne.

Udfærdiget i Bruxelles, den 27. november 2001.

På Kommissionens vegne

David Byrne

Medlem af Kommissionen

(1) EFT L 93 af 17.4.1968, s. 15.

(2) EFT L 169 af 10.7.2000, s. 1.

(3) EFT L 127 af 9.5.2001, s. 42.